༄༅།།མིའི་རིགས་ལ་ཆེས་གལ་འགང་ཆེ་ཞིང་རིན་ཐང་བྲལ་བའི་བསམ་བློའི་སློབ་གསོ་གླེང་བ།བན་ཤུལ་འཇམ་དབྱངས།༡སློབ་གསོའི་ངོ་བོ།མི་ཞིག་གིས་བསམ་གཞིགས་གཏོང་ཤེས་པ་ནས་འགོ་བརྩམས་ཏེ་མི་རིགས་སྤྱིའི་འཕེལ་རྒྱས་ལ་སེམས་ཁུར་བྱེད་ཤེས་མཁན་ཞིག་ཡིན་པའི་དབང་དུ་བཏང་ན།སློབ་གསོའི་འཕེལ་རྒྱས་ལ་བསམ་གཞིགས་མི་གཏོང་ཐབས་མེད་རེད།རྒྱུ་མཚན་ཅིའི་ཕྱིར་ཞེ་ན།སློབ་གསོ་ནི་མིའི་འཚོ་གནས་དང་མདུན་ལམ་ལ་ཁ་ཕྱོགས་ཡང་དག་སྟོན་པའི་ཐབས་ཤེས་ཤིག་དང་།འཇིག་རྟེན་སྟེང་ལས་རིགས་སྣ་ཚོགས་ཀྱི་ལེགས་ཉེས་གསལ་བོར་འབྱེད་བྱེད་ཀྱི་མིག་ལྟ་བུ་རེད།དེ་བས་སློབ་གསོ་ནི་མི་རིགས་སྤྱིའི་འཕེལ་རྒྱས་དང་ཁ་འབྲལ་ཐབས་མེད་ལ།རྒྱལ་ཁབ་དང་མི་རིགས་ཤིག་གི་དར་རྒུད་ལ་རག་ལས་ཆེན་པོ་ཡོད་སྟབས།སློབ་གསོ་གསོར་གཙིགས་ཆེན་བྱེད་པ་ནི་རང་ཉིད་ཀྱི་མི་ཚེ་ལ་གཙིགས་ཆེན་བྱས་པ་ཡིན་ཞིང་།སློབ་གསོར་བསམ་གཞིགས་གཏོང་བ་ནི་དུས་རབས་ཀྱི་གསོན་ཤུགས་ལ་བསམ་གཞིག་དང་རེ་བ་བྱས་པ་ཡིན་པས།མི་རིགས་ཡོངས་ཀྱིས་ཐུགས་ཁུར་བྱེད་དགོས་པའི་འོས་འགན་གལ་ཆེན་ཞིག་རེད།༢སློབ་གསོའི་སྒུལ་ཤུགས།སྤྱིར་སློབ་གསོ་ལ་དབྱེ་ན།རིགས་ཀྱི་ཆ་ནས་སྤྱི་ཚོགས་སློབ་གསོ་དང་ཁྱིམ་ཚང་སློབ་གསོ།སློབ་གྲྭའི་སློབ་གསོ་བཅས་རིགས་རྣམ་པ་གསུམ་དང་།དུས་ཀྱི་ཆ་ནས་གནའ་རབས་སློབ་གསོ་དང་དེང་རབས་སློབ་གསོ་གཉིས།རྣམ་པའི་ཆ་ནས་ཀུན་སྤྱོད་སློབ་གསོ་དང་བསམ་བློའི་སློབ་གསོ་སོགས་མང་བོ་ཞིག་འདུག་མོད།ཆེས་གལ་འགངས་ཆེ་བ་ནི་ནང་བསྟན་ཆོས་གཞུང་ནས་བཤད་པ་ཇི་བཞིན་ནང་བསམ་བློའི་སློབ་གསོ་ནི་གལ་ཆེན་པོ་ཡིན་སྟེ།༧ཇོ་བོ་ཆེན་པོས།ཡོན་ཏན་གྱི་མཆོག་ནི་ཕན་སེམས་ཆེ་བ་ཡིན།གདམས་ངག་གི་མཆོག་རྟག་ཏུ་རང་སེམས་ལ་བལྟ་བ་ཡིན་ཞེས་གསུངས་པ་དང་།༧སྐྱབས་རྗེ་ཀིརྟི་བློ་བཟང་བསྟན་འཛིན་ཚང་གིས།སེམས་ཅན་ལ་ཕན་འདོགས་བྱེད་ཀྱི་སྤྱོད་པ་རྣམ་དག་ཅིག་ཡོང་དགོས་ན།ནང་སེམས་ཀྱི་སྟེང་གི་ཀུན་སློང་བཅོས་མ་མ་ཡིན་པ་དངོས་མ་ཞིག་ཤིན་ཏུ་གལ་ཆེ་གསུངས་པ་བཞིན་ནང་སེམས་ཀྱི་བསམ་བློའི་སློབ་གསོ་ཡང་དག་ཅིག་འོངས་རྒྱུ་ནི་གཙོ་བོ་ཡིན།ནང་བསམ་བློའི་སློབ་གསོ་ནི་རྒྱལ་འབངས་ཡོངས་ཀྱི་ཕྱིའི་ཀུན་སྤྱོད་སྤུས་ཚད་ལ་རག་ལས་ཡོད་པ་དང་།ཕྱིའི་ཀུན་སྤྱོད་སྤུས་ཚད་དེའང་རྒྱལ་ཁབ་ཀྱི་དར་རྒུད་དང་མི་དམངས་ཁྲི་སྟོང་མང་བོའི་བདེ་སྡུག་ལ་རག་ལས་ཡོད་སྟབས་བདེ་སྐྱིད་འཚོ་བའི་འབྱུང་གནས་དམ་པ་ནི་ནང་བསམ་བློའི་སློབ་གསོ་ཉག་གཅིག་ཡིན།ནང་བསམ་བློའི་སློབ་གསོས་མི་སྤྱིར་བཏང་བ་ཞིག་སྤྱིར་བཏང་མ་ཡིན་པའི་མི་འཇོན་ཐང་ཅན་ཞིག་ཏུ་བསྒྱུར་ཐུབ་ལ།མི་འཇོན་ཐང་ཅན་ཞིག་སྤྱིར་བཏང་བ་དང་ཡང་ན་སྐྱི་གཡའ་བ་ཞིགདེ་ལས་ཀྱང་ཉམ་ཐག་པ་ཞིག་ཏུའང་སྒྱུར་ཐུབ་པས།ནང་བསམ་བློའི་སྤུས་ཚད་ཀྱིས་མིའི་ཁ་ཕྱོགས་གཏན་འཁེལ་གྱི་ནུས་པ་དང་སྒུལ་ཤུགས་ཀྱི་ནུས་པ།བསྙོམས་སྒྲིག་གི་ནུས་པ་བཅས་ཐོན་ཐུབ་པས་ནང་བསམ་བློའི་སློབ་གསོ་ནི་སློབ་གསོ་ཐམས་ཅད་ཀྱི་བླ་སྲོག་ལྟ་བུར་གྱུར་ཡོད།དེ་བས་ནང་བསམ་བློའི་སློབ་གསོ་དང་ཁ་བྲལ་ཚེ།མི་ཚེ་འོད་སྟོང་ལྡན་པ་དང་མདུན་ལམ་ཡོད་པ།གོ་རྟོགས་མཐོ་བ་དང་འཕེལ་རྒྱས་ཡོད་པ་བཅས་ཀྱི་ཕྱོགས་སུ་བསྐྱོད་རྒྱུ་ཡིན་ཞེས་ཇི་ལྟར་འབད་ཀྱང་ཁ་ནང་གི་ཚིག་འབྲི་སྐམ་པོའི་སྟོང་བཤད་ཁོ་ན་ལས་མ་འདས།སྤུན་ཟླ་ཚོ།བསམ་གཞིག་ནན་མོ་ཞིག་ཐོངས་དང་འཛམ་གླིང་སྟེང་གི་མིའི་རིགས་སུ་ཞིག་ཡིན་ནའང་འཕེལ་རྒྱས་ཀྱི་སྒུལ་ཤུགས་ནི་ཕྱི་དངོས་པོའི་ནུས་པ་ལ་བརྟེན་ནས་བྱུང་ཞིང་ནང་ཤེས་རབ་ཀྱི་ནུས་པ་ལ་བརྟེན་ནས་འཕེལ་རྒྱས་སུ་འགྲོ་དགོས་པ་དོན་དངོས་ཀྱི་གནས་ཚུལ་ཞིག་ཡིན་པ་ངོས་ཟིན་དགོས་པ་རེད།༣སློབ་གསོའི་རེ་བ།སློབ་གསོ་ཕུན་སུམ་ཚོགས་པ་དང་ཡང་དག་པའི་སློབ་གསོའི་ཐབས་ལ་བསྟེན་ན་མི་ཤེས་པའི་མུན་པ་ལས་ཐར་ཞིང་གནས་སྐབས་དང་མཐར་ཐུག་གི་སྡུག་བསྔལ་སེལ་ཏེ་ཡང་དག་པའི་མི་ཚེ་ཁ་ཕྱོགས་འོད་སྟོང་ལྡན་པ་ཞིག་དང་གཟི་བརྗིད་ལྡན་པ་ཞིག་ཏུ་བསྒྱུར་ཐུབ་པ་རེད།དེས་ན་ནང་བསྟན་ཆོས་ལུགས་ལས་བཤད་པའི་ནང་བསམ་བློའི་སློབ་གསོ་ནི་སློབ་གསོ་ཐམས་ཅད་ཀྱི་ཐོག་མའི་རྨང་གཞིའམ་རྐང་འཛུགས་ས་གཙོ་བོ་ཞིག་ཡིན་པར་མ་ཟད་ནང་བསྟན་ཆོས་ལུགས་ཀྱང་རིག་གཞུང་ཐམས་ཅད་ཀྱི་ཡང་སྙིང་།འཚེ་མེད་ཞི་བདེ་གཞུང་ལུགས་ཐམས་ཅད་ཀྱི་རྩ་བ་ཡིན་པས་ད་ལྟ་འཛམ་གླིང་གི་སྔོན་ཐོན་མི་རིགས་ཤེས་ལྡན་པ་དང་ཞིབ་མཇུག་པ་ཁྲི་མ་འབུམ་གྱི་འགྲམ་ཆུ་ལྡང་ཞིང་ཞིབ་མཇུག་བྱ་ཡུལ་གྱི་གནས་གཅིག་བུར་གྱུར་བ་འདི་ཡང་ནང་བསྟན་ཆོས་ལུགས་ཀྱི་ལྟ་བ་དང་བསམ་བློ།ལག་ལེན་དང་སྙིང་སྟོབས་བཅས་ཀྱི་དགེ་མཚན་ཡིན་ཞིང་།དགེ་མཚན་སྟོང་གིས་ཕྱུག་པོའི་གཞུང་ལུགས་འདི་ཉིད་ང་ཚོ་བོད་མི་རིགས་ལ་གནའ་སྔ་མོ་ལོ་ངོ་ཆིག་སྟོང་ལྔ་བརྒྱ་ལྷག་གི་ཡར་སྔོན་ནས་བཟུང་བོད་ཀྱི་སྤྱི་ཚོགས་འཚོ་བ་དང་མཉམ་འགྲོ་མཉམ་འདུག་ཏུ་གྱུར་བས་བོད་མི་རིགས་ཀྱི་སེམས་གཏིང་ན་དགེ་བར་སྤྲོ་ལ་སྡིག་པར་རང་བཞིན་གྱིས་འཛེམ་པའི་བག་ཆགས་ཁྱད་པར་བ་ཞིག་ཡོད།དེའི་དབང་གིས་བྱམས་སྙིང་རྗེ་དང་བློ་དཀར་གཞུང་དྲང་།བསམ་པ་ཡ་རབས་ཀྱི་རང་བཞིན་ཅན་དུ་འགྲོ་བ་ལ་ཕན་འབྲས་རྒྱ་ཆེན་པོ་བྱུང་དང་འབྱུང་བཞིན་པ་ནི་བོད་མི་ཡོངས་ལ་མྱོང་གྲུབ་དང་མངོན་སུམ་ཡིན་སྟབས།ད་ལྟ་ཕྱི་གླིང་བའི་མཁས་པ་དང་ཤེས་ལྡན་པ་མང་བོ་ཞིག་གིས་ང་རང་ཅིས་ཕྱིར་བོད་མི་ཞིག་མ་ཡིན་ནམ།ང་ལ་ཅིས་ཕྱིར་བོད་ཀྱི་ནང་བསྟན་གཞུང་ལུགས་དང་བོད་ཀྱི་བསམ་བློའི་སློབ་གསོ་མྱོང་བའི་སྐལ་བ་མེད་སོང་ངམ་ཞེས་རང་གིས་རང་ལ་འཁང་ར་དང་ལས་བདའ་བྱེད་བཞིན་པའི་གནས་ཚུལ་མང་བོ་བྱུང་དང་འབྱུང་བཞིན་པ་མ་ཟད།ད་ལྟ་འཛམ་གླིང་སྟེང་ཆེས་ཚད་ལྡན་གྱི་མི་རིགས་ཤིག་འཇོག་དགོས་ན་དེ་ནི་བོད་མི་རིགས་ཡིན་རྒྱུ་རེད་ཅེས་གདེངས་ཚོད་ཡོད་པའི་སྒོ་ནས་མཁས་དབང་དུ་མས་མགྲིན་གཅིག་དབྱངས་གཅིག་གིས་གསུང་བཞིན་ཡོད་པ་འདིའང་ནང་བསྟན་ཆོས་ལུགས་ཀྱི་ལྟ་བ་དང་བསམ་བློའི་ཁྱད་ཆོས།དེ་དག་གི་དགེ་མཚན་ལས་ཐོན་པའི་འབྲས་བུ་ཡིན་ལ།ནང་བསམ་བློའི་སློབ་གསོར་གཙིགས་ཆེན་བྱས་ན་འགྲོ་བ་ཡོངས་ཀྱི་གནས་སྐབས་དང་མཐར་ཐུག་གི་བདེ་སྐྱིད་ལ་གསོན་ཤུགས་རྒྱས་ཐུབ་པའི་རེ་བ་ཆེན་པོ་ཡོད་ལ།དེར་གོང་བཀུར་བྱ་བར་འབོད་སྐུལ་ཀྱང་ཞུས་པ་ཡིན་ནོ།།༤སློབ་གསོའི་སྙིང་སྟོབས།ནང་བསྟན་ཆོས་ལུགས་ཀྱི་བསམ་བློའི་སློབ་གསོ་ནི་བཤད་ན་བརྗོད་མཐའ་བྲལ་ཞིང་གླེང་ན་རིན་ཐང་ལྡན་པ་ཞིག་ཡིན་སྟེ།ནང་བསམ་པའི་ཆ་དང་ཕྱིའི་སྤྱོད་པའི་ཆ་ཡོངས་ནས་གསལ་བོར་མཚན་ཐུབ་པ་ཡིན།པན་ཆེན་བློ་བཟང་ཆོས་རྒྱན་གྱིས།